Na Općem saboru HDZ-a 28. svibnja 2016. godine u dvorani Lisinski Andrej Plenković izgovorio je rečenicu: “Smatram da stranka ne može biti talac političke sudbine bilo kojeg svog člana”.





Bila je upućena tadašnjem predsjedniku stranke Tomislavu Karamarku koji je tada pokušavao presložiti Vladu nakon krize u koju je upao s Mostom.

Godinu dana kasnije Plenkovića je sustigla njegova izjava. Vlada je, a ne samo stranka, postala talac jednog člana, Damira Krstičevića, POTPREDSJEDNIKA Vlade i ministra obrane.

Njegovu dužnost potpredsjednika Vlade ovdje smo istakli jer je gotovo zaboravljena, a on svojim ponašanjem u vrijeme požara ničim nije dao do znanja da je, osim što je ministar obrane, i potpredsjednik Vlade, i to za područje nacionalne sigurnosti, da je nadređen ministru MUP-a Davoru Božinoviću i svim u zapovjednom lancu.

Prvo je, u kratkoj izjavi medijima, mandat stavio na raspolaganje, a desetak minuta kasnije najavio neopozivu ostavku, kao protestni čin nakon što je nespretnu izjavu predsjednica Kolinda Grabar Kitarović za očite propuste oko velikog požara shvatio kao izravnu kritiku na njegov račun.

A zšto netko, u ovom slučaju predsjednica države, nema pravo ništa reći o ministru, a da se on ne uvrijedi i podnese ostavku?

Umirovljeni general uvrijedio se kao šiparica uvjeren da je on više potreban državnom vrhu nego on njemu.

Kasnije je objašnjeno da ministar Krstičević nije službeno podnio neopozivu ostavku i dostavio je predsjedniku Vlade Andreju Plenkoviću, i na znanje predsjednici države kao vrhovnoj zapovjednici.

No, budući da je javno izrečena moralno je obvezujuća.

Zadnja izjava, danas u Sinju, je da odlazi na odmor i da će kroz tjedan dana razmisliti o svemu i odlučiti. Premijer Plenković mu da je podršku, Predsjednica ga hvali, ali sve ima svoje granice.

U večerašnjem nastupu u Dnevniku HRT-a predsjednica Grabar Kitarović nedvosmisleno je izrazila žaljenje, ali i zabrinutost ovakvim hoću-neću ponašanjem ministara ( i potpredsjednika Vlade) Damira Krstičevića.

Krstičević je u nekoliko navrata ranije, tijekom osam mjeseci ove Vlade, nudio ostavku, nezadovoljan proračunskim izdvajanjima za vojsku ili kadroviranjem u Podravci.

Krstičevićevo ponašanje s hoću-neću ostavkom je totalno neozbiljno. Kad ministar daje ostavku, pa čak ako je i afektu, dužan ju je obrazložiti. Ako je dao bezuvjetnu ostavku, premijera i javnost trebao je izvijestiti da će dužnost obavljati do imenovanja novog ministra.

Ovako, Hrvatska postaje talac jednog čovjeka, a ministrovo ponašanje uvreda je predsjednici Republike Kolindi Grabar Kitarović, premijeru Andreju Plenkoviću i cijeloj naciji.

Da, i netko bi mu trebao objasniti da ga kao ministra ne razrješuje Sabor (uporno ponavlja da je ministar dok ga Sabor ne razriješi) nego premijer.

M. Marković /foto:pxll